Työ- ja elinkeinoministeriö on kutsunut varatuomari Jukka Ahtelan tekemään salassapitosopimusten ja kilpailukieltosopimusten käyttöä koskevan selvityksen.

Selvityksellä pyritään saamaan tietoa salassapitosopimuksia ja kilpailukieltosopimuksia koskevasta oikeustilasta ja sen kehittämistarpeista.

Selvityksen keskeisenä perustana ovat eri sidosryhmien sekä asiantuntijatahojen käytännön kokemukset ja havainnot. Selvityksessä asiaa lähestytään myös EU-oikeuden ja eräiden EU-maiden lainsäädännön näkökulmasta.

– Viime aikoina on julkisuudessa ollut kertomuksia sopimusten väärinkäytöstilanteista, toteaa työministeri Jari Lindström (sin.).

– Tarkoituksena on nyt selvittää, onko kyse yksittäistapauksista vai suuremmasta ongelmasta. Perusteellisen selvityksen tekeminen on aiheellista jo senkin takia, että joillakin asiantuntija-aloilla kilpailukielto- ja salassapitosopimukset vaikuttaisivat pikemmin olevan pääsääntö kuin poikkeus uutta työsopimusta allekirjoittaessa. Tämä on herättänyt epäilyksen, että käytetäänkö näitä sopimuksia muihin kuin lakien alkuperäisiin tarkoituksiin, Lindström jatkaa.

Selvityksellä pyritään saamaan tietoa erityisesti salassapitosopimusten ja kilpailukieltosopimusten yleisyydestä ja käytöstä eri toimialoilla, sopijapuolten salassapitosopimuksiin ja kilpailukieltosopimuksiin liittyvistä kokemuksista ja ongelmista, salassapitosopimuksia ja kilpailukieltosopimuksia koskevien riitojen ratkaisuun liittyvistä kysymyksistä sekä salassapitosopimuksen ja kilpailukieltosopimuksen käyttöön ja sääntelyyn liittyvistä kehittämistarpeista.

Selvityksen on tarkoitus valmistua ensi toukokuun loppuun mennessä.